Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 67/14/6606	Lučenec, 15.12.2014
EEČ : 2-47-180-2014

U Z N E S E N I E

Trestná vec:	obvinený XXXXX 
Zločin:	Lúpež podľa § 188 odsek 2 písmeno dc Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 19.01.2009 asi o 10.00 hod. na ulici XXXXX s doposiaľ nezisteným páchateľom nastriekali slzotvorný plyn do očí XXXXX a XXXXX, potom do nich strčili, pričom tieto spadli na drôtený plot vedľa chodníka a obvinený XXXXX z rúk XXXXX vytrhol tašku XXXXX, ktorú jej niesla a mala v nej potraviny, okuliare, peňaženku s finančným obnosom 40,- €, potom z pleca XXXXX strhli jej kabelku, v ktorej mala okuliare, svoj občiansky preukaz, svoju peňaženku s finančným obnosom 400,- €, občiansky preukaz a finančnú hotovosť XXXXX v sume 1 792,- € a z miesta činu ušli, čím XXXXX, nar. XXXXX spôsobili škodu odcudzením vecí a peňazí vo výške 533,45 € a zranenie a to poleptanie spojovky so sekundárnym zápalom spojovky s dobou liečby 1 týždeň a XXXXX, nar. XXXXX spôsobili škodu odcudzením vecí a peňazí vo výške 1 861,92 € a zranenie a to poleptanie spojovky 1. stupňa s dobou liečby 2-3 dni,

lebo je nepochybné, že skutok nespáchal obvinený

Odôvodnenie:
	Uznesením vyšetrovateľa Okresného riaditeľstva PZ, Úradu justičnej a kriminálnej polície v XXXXX sp. zn. XXXXX zo 17.06.2009 bolo podľa § 206 odsek 1 Trestného poriadku vznesené obvinenie XXXXX za zločin lúpeže formou spolupáchateľstva podľa § 20 k § 188 odsek 1, 2 písmeno c), d) Trestného zákona na skutkovom základe uvedenom vo výrokovej časti tohto uznesenia. 
	Obvinený XXXXX sa k trestnej činnosti kladenej mu za vinu nepriznal. Vo svojej výpovedi uviedol, že sa žiadneho protiprávneho konania nemohol dopustiť, nakoľko v čase spáchania zločinu sa nenachádzal v XXXXX. 
	Svedkyne - poškodené XXXXX a XXXXX vo svojich výpovediach zhodne uviedli, že dňa 19.01.2009 asi o 10.00 hod. na ulici XXXXX pribehli k nim dve osoby a to jeden muž a jedna žena a nastriekali im slzotvorný plyn do očí, potom do nich strčili a ony spadli na drôtený plot vedľa chodníka. Potom muž z rúk XXXXX vytrhol tašku XXXXX, ktorú jej niesla a mala v nej potraviny, okuliare a peňaženku s finančným obnosom 40,- €. Potom z pleca XXXXX strhli jej kabelku, v ktorej mala okuliare, svoj občiansky preukaz, svoju peňaženku s finančným obnosom 400,- € a občiansky preukaz a finančnú hotovosť XXXXX v sume 1 792,- € a z miesta činu ušli. 
	Svedkyňa - poškodená XXXXX sa k osobám páchateľov nevedela presnejšie vyjadriť. 
	Svedkyňa - poškodená XXXXX pri rekognícii dňa 29.05.2009 jednoznačne označila obvineného XXXXX za páchateľa vyššie uvedeného zločinu. Pri konfrontácii vykonanej medzi ňou a obvineným XXXXX dňa 24.08.2009 však uviedla, že obvinený páchateľom skutku určite nebol. Ďalej uviedla, že „keď sa robila rekognícia, ona videla len fotky, teraz na konfrontácii je tu v skutočnosti a hovorím, že on nie je páchateľom skutku. Muž, ktorý ju prepadol bol úplne iný, nie tu prítomný pán XXXXX. „
	V zmysle ustanovenia § 215 odsek 1 písmeno c) Trestného poriadku prokurátor zastaví trestné stíhanie, ak je nepochybné, že skutok nespáchal obvinený. 
	Na základe týchto dôvodov som preto rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ervin Csonka
prokurátor